༄༅། །དཔལ་རྡོ་རྗེ་འཇིགས་བྱེད་བཅུ་གསུམ་མའི་བཤམས་དང་ཐིག་རྩ་བཞུགས་སོ།། འཇིགས་བྱེད་བཅུ་གསུམ་མའི་སྟ་གོན་དང་དངོས་གཞིའི་བཤོམ་ཟུར་དུ་བཀོད་པར། ས་ཆོག་མ་བྱས་པའི་ས་ཡིན་ན་དེའི་ཆས་ངེད་རང་གི་དཀྱིལ་ཆོག་ཏུ་བཀོད་པ་བཞིན། སྟ་གོན། གང་དུ་དཀྱིལ་འཁོར་བྲི་བའི་གནས་སུ་ཆག་ཆག་དང་རྐྱང་ནུལ་ལ་སོགས་པ་ལེགས་པར་བྱས་གནམ་ས་བར་གསུམ་གྱི་རྒྱན་རྣམས་བཀྲམ། དཀྱིལ་འཁོར་འབྲི་བའི་གཞིར་དྲི་བཟང་དང་བདུད་རྩི་རིལ་བུ་ལ་སོགས་པ་བྱུག ཐིག་ཆེན་བརྒྱད་དམ། ལས་ཐིག་ཡོངས་སུ་རྫོགས་པར་བཏབ་སྟེ། ཆ་ཆེན་བཞི་པ་ཕན་ཆད་ཀྱཻ་རྡོར་བཞིན་ལ། ཆ་ཆེན་གསུམ་པ་གྲུ་བཞི་བཏབ་པས་ལྷ་སྣམ། དེ་ལ་ཐུག་པར་གཅིག་དང་དེའི་ནང་དུ་ཆ་ཕྲན་ཕྱེད་དང་གཉིས་སྤངས་པར་ཟླུམ་སྐོར་ཉིས་ཧྲེག་ནི་གདུང་ཟླུམ། ཚངས་ཐིག་ལས་གཡས་གཡོན་དུ་ཆ་ཕྲན་གསུམ་དང་། དེ་ནས་ཕྱེད་དང་གཉིས་ཡངས་པར་ཐིག་བརྒྱད་བསྣོལ་མར་བཏབ་པ་གདུང་བཞིས་མིག་མང་རིས་ཀྱི་ཐིག་གོ །ལྷ་གནས་རྣམས་སུ་དབུས་སུ་དྲི་བཟང་པོའི་ཐིག་ལེ་གྲུ་བཞི། འཁོར་རྣམས་ཀྱི་གནས་སུ་ཟླུམ་པོ་བྱ། དེ་དག་གི་སྟེང་དུ་འབྲས་སམ་ནས་ལ་སོགས་པའི་འབྲུ་དྲི་བཟང་གིས་སྦགས་པའི་མེ་ཏོག་གི་ཚོམ་བུ་དགོད། གཙོ་བོའི་སྟེང་ངམ་དཀྱིལ་འཁོར་གྱི་བྱང་ཤར་དུ། མཉྫིའི་སྟེང་དུ་ས་ལྷའི་ཚོམ་བུའང་བཀོད། འདོད་སྣམ་ལ་ཤར་དུ་གཙོ་བོ་དང་། གཏི་མུག་གཤིན་རྗེ་གཤེད་ཙརྩི་ཀ་ཐོ་བ་གཤིན་རྗེ་གཤེད་རྣམས་ཀྱི་སྒོས་མཆོད་སྤོས་མེ་ཟན། དེ་བཞིན་ཤར་ལྷོར་ལྷོའི་ལྷ་གཉིས་དང་ལྷོ་ནུབ་ཀྱི་སྒོས་མཆོད། ནུབ་ཏུ་ནུབ་ལྷ་གཉིས་དང་ནུབ་བྱང་གི་སྒོས་མཆོད། བྱང་དུ་བྱང་ལྷ་གཉིས་དང་བྱང་ཤར་གྱི་སྒོས་མཆོད། རྡོ་རྭ་མེ་རིས་ཀྱི་ཕྱིའི་བྱང་ཤར་དུ་མཚམས་འཛིན། ཤར་དུ་ཁྲག་གི་མཆོད་ཡོན། ཤར་ལྷོར་ཞབས་གསིལ། ལྷོར་དབང་ལྔའི་མེ་ཏོག ལྷོ་ནུབ་ཏུ་སྤོས། ནུབ་ཏུ་མར་མེ། ནུབ་བྱང་དུ་དྲི་ཆབ། བྱང་དུ་དྲག་པོའི་བཤོས་བུ། ནང་གི་བྱང་ཤར་དུ་ས་ལྷའི་གཏོར་མ་དང་མཆོད་པ་སུམ་ཚན་ཀྱང་བཤམས། དཀྱིལ་འཁོར་གྱི་བྱང་ཤར་དུ་འདས་གཏོར། ཤར་ལྷོར་འཇིག་རྟེན་པའི་གཏོར་མ། དེ་གཉིས་ཀྱི་བར་དུ་ལས་ཀྱི་གཤིན་རྗེ་དང་། སྒོས་ཀྱི་ཆོས་སྐྱོང་གང་བྱེད་ཀྱི་གཏོར་མ་སོགས་སྐབས་དང་སྦྱར་ལ་བཤམས། དེའི་མདུན་དུ་ཆུ་གཉིས་སྔོན་དུ་འགྲོ་བའི་ཉེར་མཆོད་ལྔའམ་སྦྲེང་ཚར་དུ་བཤམས། ཡང་ན་གཏོར་མ་མཆོད་པ་བཅས་པ་འདི་དཀྱིལ་འཁོར་གྱི་རྒྱབ་ཕྱོགས་སོགས་གང་བདེར་བཤམ་པའི་ཕྱག་ལེན་ཀྱང་མཛད། སྔོན་འགྲོའི་ཟླུམ་གཏོར། ཕྱི་རོལ་གཏོར་མ་འོག་ནས་འབྱུང་བ་བཞིན། རྡོར་དྲིལ་ནང་མཆོད། ཌཱ་མ་རུ། འཐོར་ནས། བུམ་སྨན་སོ་ལྔ་ཆུ་གཙང་དང་སྦྱར་བས་བཀང་བའི་བུམ་པ་གཉིས་ཁ་དོག་གང་རུང་གི་མགུལ་འཆིང་པྲོག་ལྔའམ་བདུན་ཀུ་ཤ་སོགས་ཀྱིས་ཁ་རྒྱན་མ་འབྱོར་ན་ཞལ་ཕྱག་ཡོངས་རྫོགས་དང་། ཞལ་གཅིག་ཕྱག་གཉིས་པའི་ཙཀླི། དུང་ཆོས་རྡོར་གཟུངས། གོས་ཟུང་། ཞུ་འབུལ་དགོས་ན་མཎྜལ་ནས་བཅས། ཚོགས་པ་མང་ན་རྔ་རོལ་དུང་རྐང་གླིང་། རྡུལ་ཚོན་ལྔ་སོ་སོའི་མདང་འདོན་དང་། ཐིག་སྐུད་སྣ་ལྔ། སོ་སོའི་གྲུ་གུ། དེ་དཀྲི་བའི་རྡོ་རྗེ་སློབ་མ། དབང་བསྐུར་དགོས་ན་མཚམས་སྦྱོར་ནས་བྱུང་བའི་ཡོ་བྱད་རྣམས། ཚོན་གྱིས་འབྲི་བ་ནི་དཀྱིལ་འཁོར་གྱི་དབུས་སུ་ཐོད་རྭ་སྒོ་གཅིག་པའི་ནང་ཁྲག་མཚོ་རླུང་དཀྱིལ་མཚོན་པའི་ལྗང་ནག་དང་། དེའི་སྟེང་རོ་མགོ་མེད་ལག་མེད་མཇིང་པ་ཤར་དུ་བསྟན་ཏེ་པད་ཉིའི་སྟེང་དུ་ཕྱག་མཚན་འབྲི་ན་རྡོ་རྗེ་རྩེ་དགུ་ནག་པོ་དང་། མང་ན་ཚོམ་ནག་གདུང་བཞི་དང་གདུང་ཟླུམ་ནག་པོ་ལ་རྡོ་རྗེ་སེར་པོ་དགུའི་ནང་ཁྲག་མཚོ། ཤར་དུ་མི་མགོའི་སྟེང་པད་ཟླ་ལ་འཁོར་ལོ། དཀར་པོའི་ཚོམ་དཀར། ལྷོ་ལག་གཉིས་སྟེང་པད་ཉི་ལ་ནོར་བུ་སེར་པོའམ་ཚོམ་སེར། ནུབ་ཏུ་རྒྱུ་མ་པད་ཉི་ལ་པདྨ་དམར་རམ་ཚོམ་དམར། བྱང་དུ་རྐང་པ་གཉིས་དང་པདྨའི་སྟེང་དུ་རླུང་མཚོན་པའི་ལྗང་ཁུ་ལ་རལ་གྲི་ལྗང་ཁུའི་ཚོམ་ལྗང་། ཤར་ལྷོར་ཐོད་པ་པད་ཟླ་ལ་འཁོར་ཚོམ་དཀར་པོ་གང་རུང་། ལྷོ་ནུབ་ཏུ་ཐོད་ཚལ་པད་ཟླ་ལ་རྡོར་སྔོན་ཚོན་སྔོན་གང་རུང་། ནུབ་བྱང་དུ་རོ་རས་པད་ཟླ་ལ་པད་དམར་རམ་ཚོམ་དམར། བྱང་ཤར་དུ་མི་རོ་གསལ་ཤིང་རྩེར་བསྐྱོན་པད་ཟླ་ལ་རལ་གྲི་ལྗང་ཁུའམ་ཚོམ་ལྗང་། དེའི་ཕྱི་ཁྱམས་ཤར་སྒོའི་གཡས་ནས་གྲི་གུག་འཕང་མདུང་གཏུན་ཤིང་། གཡོན་ནས་ཆུ་གྲི་རྡོ་རྗེ་རྩེ་གཅིག་ལྕགས་ཀྱུ། ལྷོ་སྒོའི་གཡས་ནས་དགྲ་སཏྭ་མདའ་ཁ་ཊྭཱཾ། གཡོན་ནས་དབྱུག་ཐོ་འཁོར་ལོ་རྡོ་རྗེ་ཞགས་པ། ནུབ་སྒོའི་གཡས་ནས་རྡོ་རྗེ་རྩེ་ལྔ་པ། ཌཱ་མ་རུ་ཕུབ། གཡོན་ནས་གཞུ་དྲིལ་བུ་ཇོ་དར། བྱང་སྒོའི་གཡས་ནས་སྡིག་མཛུབ་འཕན་རྐང་གསུམ་གླང་ལྤགས། གཡོན་ནས་ཐོ་བ་མདུང་མེ་ཐབ། སྒོ་བཞིའི་གདན་གྱི་འོག་ན་ཐོད་དབྱུག་པདྨ་རལ་གྲི་རྣམས་ཡོད་ཀྱང་འབྲི་མི་ཐུབ། སྒོ་བཞིར་པད་ཉི་ལ་གདན་གྱི་འོག་ཏུ་བཤད་པའི་ཕྱག་མཚན་དེ་རྣམས་སམ་ཡང་ན་ཤར་སྒོར་ཚོམ་སྔོན། ལྷོ་སེར། ནུབ་དམར། བྱང་ལྗང་། ལྷ་སྣམ་དེའི་གྲྭ་བཞིར་རོ་ལངས་མདོག་དམར་སེར་ནག་པོ་གང་རུང་མགོ་གསུམ་ལག་གསུམ་རྐང་གསུམ་ཡོད་པ་གར་སྟབས་ཅན་ཕྱོགས་མདོག་ཤར་དཀར། ལྷོ་སེར། ནུབ་དམར། བྱང་ལྗང་། རྩིག་པ་ཕྱི་ནས་རིམ་པ་བཞིན་དཀར་ལྗང་དམར་སེར་སྔོ། འདོད་སྣམ་ནས་བཟུང་རྡོ་རྭ་མེ་རིས་ཀྱི་བར་རྟ་བབས་སྣམ་བུ་བཞི་པ་ཡོད་པའི་དཀྱིལ་འཁོར་སྤྱི་འགྲེ། ཤིང་རིས་མི་གཅིག་པ་དུ་མ་ཡོད་ཀྱང་སོ་སོའི་དབྱིབས་འབྲི་མི་ཐུབ། ཤར་གྱི་ཤིང་སྡོང་གི་རྩ་བར་ཚོམ་བུ་སེར་པོ། ལྷོར་སྔོ། ནུབ་དཀར། བྱང་སེར། ཤར་ལྷོ་དམར། ལྷོ་ནུབ་ནག ནུབ་བྱང་སྔོ་སྐྱ། བྱང་ཤར་དཀར། ཡལ་གའི་གསེབ་ཏུ་ཚོམ་བུ་ཤར་དཀར། ལྷོ་སྔོ། ནུབ་ནག བྱང་སེར། ཤར་ལྷོ་དམར། ལྷོ་ནུབ་སྔོ། ནུབ་བྱང་ལྗང་། བྱང་ཤར་སྔོ་སྐྱ། སྤྲིན་ཤར་སེར། ལྷོ་སྔོ། ནུབ་དཀར། བྱང་སེར། ཤར་ལྷོ་དམར། ལྷོ་ནུབ་སྔོ། ནུབ་བྱང་ནག བྱང་ཤར་དཀར། སྤྲིན་དེ་རྣམས་ཀྱི་ཆུ་བརྒྱད་ཀྱི་དཀྱིལ་དུ་ཚོམ་བུ། ཤར་སེར། ལྷོ་དཀར། ནུབ་དམར། བྱང་ནག ཤར་ལྷོར་སེར་སྐྱ། ལྷོ་ནུབ་དཀར། ནུབ་བྱང་སེར། བྱང་ཤར་ལྗང་། གྲུབ་ཆེན་བརྒྱད་མཚོན་པའི་ཚོམ་བུ་ཁ་དོག་གང་རུང་། མེ་ཆུ་མཆོད་རྟེན་སོགས་སྤྱི་འགྲེ། དེ་ནས་སྤྱི་མཆོད་སྒོས་མཆོད་རྣམས་གང་རུང་སྟ་གོན་གྱི་སྐབས་སུ་བཤད་པ་ལྟར། དཀྱིལ་འཁོར་གྱི་མཐའ་བསྐོར་དུ་ཟླུམ་པོ་ཁོར་ཡུག་གམ་རས་བྲིས་ལྟར་ན་གྲུ་བཞིར་བཤམས། དེའི་མཐར་ཕྱོགས་མཚམས་བརྒྱད་དུ་མདའ་དམ། བཅུ་ལ་བརྟེན་པའི་ཚོན་སྐུད་ཀྱི་དྲྭ་རིས་དང་། གྲངས་དེ་སྙེད་ཀྱི་རལ་གྲི་མེ་ལོང་དར་ཚོན་ལ་སོགས་པས་ཀྱང་བསྐོར་བར་བཤད་པས་སྤྲོས་པ་ལ་དགའ་ན་བྱའོ། །ཞེས་གསུངས་པས་མདའ་དྲྭ་ཕྱེད་ཚུལ་ལ་རྩིབས་བཅུ་མ་དང་བརྒྱད་མ་གཉིས་ལས། དང་པོ་ནི། དཀྱིལ་འཁོར་གྱི་ཕྱོགས་མཚམས་བརྒྱད་དང་ཤར་ནུབ་གཉིས་སུ་ལྷག་མ་རེ་དང་བཅས་པའི་མདའ་འཇུག་བསྟན་འཇིམ་པ་སོགས་ལས་གྲུབ་པ་བཅུ་ཆ་སྙོམས་པར་བཞག་ལ། དེ་དག་ལ་མདའ་ཞེ་འགྲོ་རིང་ཐུང་མེད་པར་བཙུགས་པ་ལ་ཕྱོགས་སྐྱོང་བཅུའི་ཁ་དོག་དང་མཐུན་པའི་དར་དང་མེ་ལོང་རེ་བཏགས་ལ། ཚོན་སྐུད་སྣ་ལྔའི་གྲུ་གུའི་སྣེ་བྱང་ཤར་གྱི་མདའ་རྩར་དཀྲིས་ལ། དེ་ཤར་གྱི་མདའ་གཡས་པའི་རྩེ་མོར་ཁྱེར་གཡོན་པའི་རྩ་བ་དང་། ཤར་ལྷོའི་རྩེ་དང་། ལྷོའི་རྩ་བ་དང་། ལྷོ་ནུབ་ཀྱི་རྩེ་དང་། ནུབ་གཡས་མའི་རྩ་བ་དང་། གཡོན་མའི་རྩེ་དང་། ནུབ་བྱང་གི་རྩ་བ་དང་། བྱང་གི་རྩེ་དང་། བྱང་ཤར་གྱི་རྩ་བར་ཕྱིན་ལ་ཡར་དཀྲི། ཤར་གྱི་མདའ་གཡས་ཀྱི་རྩ་བ་དང་། གཡོན་མའི་རྩེ་དང་། ཤར་ལྷོའི་རྩ་བ་དང་། ལྷོའི་རྩེ་དང་། ལྷོ་ནུབ་ཀྱི་རྩ་བ་དང་། ནུབ་གཡས་མའི་རྩེ་དང་། གཡོན་མའི་རྩ་བ་དང་། ནུབ་བྱང་གི་རྩེ་དང་། བྱང་གི་རྩ་བ་དང་། བྱང་ཤར་གྱི་རྩེ་དང་། ཤར་ལྷོའི་རྩེ་དང་། ནུབ་གཡས་ཀྱི་རྩེ་དང་། བྱང་གི་རྩེ་དང་། ཤར་གཡོན་མའི་རྩེ་དང་། ལྷོ་ནུབ་ཀྱི་རྩེ་དང་། ནུབ་བྱང་གི་རྩེ་དང་། ཤར་གཡས་མའི་རྩེ་དང་། ལྷོའི་རྩེ་དང་། ནུབ་གཡོན་མའི་རྩེ་དང་། བྱང་ཤར་གྱི་རྩེ་རྣམས་སུ་ཕྱིན་པའི་སྐུད་ལྷག་མདའ་དེའི་རྩ་བར་དྲངས་ནས་བཞག་པར་སྟེང་འོག་ཕྱོགས་མཚམས་ཀུན་ཏུ་འཁོར་ལོ་རྩིབས་བཅུའི་རྣམ་པ་འབྱུང་། རྩིབས་བརྒྱད་བྱེད་ན་མདའ་བརྒྱད་བཙུགས་ལ། ཤར་གྱི་མདའ་ལ་དར་དཀར་པོ་དང་དམར་སྐྱ་བཏགས། ནུབ་ཀྱི་མདའ་ལ་དཀར་པོ་དང་སེར་སྐྱ་བཏགས། གཞན་རྣམས་ལ་གོང་བཞིན་བཏགས། དང་པོར་དབང་ལྡན་གྱི་མདའི་རྩ་བ་ལ་ཚོན་སྐུད་ཀྱི་སྣེ་མོ་བཏགས་ལ། དེ་ནས་ཤར་གྱི་མདའི་རྩེ་མོར་ཁྱེར་ནས་དཀྲིས། དེ་བཞིན་དུ་ཤར་ལྷོའི་མདའི་རྩ་བ་དང་། ལྷོའི་རྩེ་མོ་དང་། ལྷོ་ནུབ་ཀྱི་རྩ་བ་དང་། ནུབ་ཀྱི་རྩེ་མོ་དང་། ནུབ་བྱང་གི་རྩ་བ་དང་། བྱང་གི་རྩེ་མོ་དང་། དེ་ཀ་ནས་བྱང་ཤར་གྱི་རྩེ་མོ་དང་། ཤར་གྱི་རྩ་བ་དང་། ཤར་ལྷོའི་རྩེ་མོ་དང་། ལྷོའི་རྩ་བ་དང་། ལྷོ་ནུབ་ཀྱི་རྩེ་མོ་དང་། ནུབ་ཀྱི་རྩ་བ་དང་། ནུབ་བྱང་གི་རྩེ་མོ་དང་། བྱང་གི་རྩ་བ་དང་། བྱང་ཤར་གྱི་རྩེ་མོ་དང་། དེ་ནས་ཤར་གྱི་རྩེ་མོ། དེ་ནས་མདའ་གཉིས་གཉིས་བོར་ཏེ། ལྷོ་ནུབ་ཀྱི་རྩེ་མོ་ལ་དཀྲིས། དེ་བཞིན་དུ་བྱང་གི་རྩེ་མོ་དང་། ཤར་ལྷོའི་རྩེ་མོ་དང་། ནུབ་ཀྱི་རྩེ་དང་། བྱང་ཤར་གྱི་རྩེ་དང་། ལྷོའི་རྩེ་དང་། ནུབ་བྱང་གི་རྩེ་དང་། ཤར་གྱི་རྩེ་དང་། དེ་ནས་རེ་རེ་བཞིན་དུ། ཤར། ཤར་ལྷོ། ལྷོ། ལྷོ་ནུབ། ནུབ། ནུབ་བྱང་། བྱང་། བྱང་ཤར་གྱི་རྩེ་མོ་རྣམས་ལ་དཀྲིས་རེ་བྱས་ནས་འཁོར་མོར་བསྐོར་བའི་ལྷག་མ་བྱང་ཤར་གྱི་མདའི་རྩ་བར་དྲངས་ནས་བཞག་པས། ཕྱོགས་མཚམས་སྟེང་འོག་ཀུན་ཏུ་འཁོར་ལོ་རྩིབས་བརྒྱད་པའི་རྣམ་པར་འབྱུང་ངོ་། །ཕྱི་རོལ་གཏོར་མ་ལ། ལྕོག་ཙེ་ལ་སོགས་པའི་སྟེང་དུ། ཆོས་འབྱུང་གྲུ་གསུམ་པའི་ནང་དུ་པད་མ་འདབ་མ་བཅུ་པ་ལ་ཕྱོགས་སྐྱོང་སོ་སོའི་མཚན་མ་བཀོད་པའམ། དྲི་བཟང་གི་ཆུས་གྲུ་གསུམ་དུ་བྱུགས་པའི། དབུས་སུ་མེ་ཏོག་གི་ཚོམ་བུ་བཅུ་བཀོད་པ་གང་རུང་གི་སྟེང་དུ། མཉྫི་ལ་སོགས་པའི་ཁར་ལྕགས་སྡེར་སོགས་ཀྱི་སྣོད་དུ་ཟན་གྲས་དྲུག་ཅུ་རྩ་བཞི་ལག་ལེན་ལྟར་རྩིག་པའམ། བསྡུ་ན་གཏོར་མ་ཟླུམ་པོ་གཅིག་ལ་མཐེབ་སྐྱུ་དྲུག་ཅུ་རྩ་བཞིས་བསྐོར་བ་རྒྱན་དང་བཅས་པ་བཤམས། དེའི་མདུན་དུ་ཆུ་གཉིས་སྔོན་དུ་འགྲོ་བའི་ཉེར་སྤྱོད་ལྔ་སྦྲེང་ཚར་དུ་བཤམས། གཏོར་མ་ནང་མཆོད་ཆུ་ཆང་གིས་སྦྱངས། སློབ་མ་དབང་བསྐུར་བྱེད་ན་དེའི་ཆས་མཚམས་སྦྱོར་ནས་འབྱུང་བ་བཞིན་ནོ།། །།

ཀུན་དགའ་བློ་གྲོས།
འཇིགས་བྱེད་བཅུ་གསུམ་མའི་བཤམས་དང་ཐིག་རྩ།

:GyatonRare Texts of the Sakya Tradition

Kunga Gyaton